text: Vestjyde straffes for at true Pia Kjærsgaard
  28 september 2010 kl. 16.50
  Vestjysk mand på 57 år har fået betinget fængsel i 20 dage for at sende truende mail til Pia Kjærsgaards sekretær.
  Bødestraf er ikke nok i sagen mod en psykisk syg vestjysk mand, der sendte en mail med trusler mod Pia Kjærsgaard.
  Vestre Landsret har tirsdag skærpet straffen til 20 dages betinget fængsel til den 57-årige mand.
  Da Retten i Esbjerg i juli tog stilling til sagen, endte det med 10 dagbøder á 100 kroner.
  Men anklagemyndigheden ankede til landsretten for at få en hårdere straf, og det ønske er altså blevet opfyldt.
  Det var i september sidste år, at manden sendte mailen med flere grove ord til sekretæren for Dansk Folkepartis leder.
  På det tidspunkt var han i psykiatrisk behandling efter hashmisbrug, har han tidligere sagt.
  For eksempel skrev manden, at "du får et voldeligt endeligt."
  